b'\n_START_ARTICLE_\nMangialupi in drugi\n_START_SECTION_\nZadnje gibalo\n_START_PARAGRAPH_\nV uvodu te novele je zgodba o astrologu Mc Howard, ki \xc5\xbeeli odkriti povezavo med gibanjem nebesnih teles in usodo ljudi. Temu sledi ljubezenska zgodba, ki se odvija v bogati me\xc5\xa1\xc4\x8danski dru\xc5\xbebi. Podjetnik Anton Jedli\xc4\x8dek prevara \xc5\xbeeno Ilonko s svojo tajnico Vero. V isti no\xc4\x8di pa tudi gospa Ilonka prevara mo\xc5\xbea z njegovim poslovnim partnerjem Leopoldom Stieglitzem. Pri vsakem akterju so v ozadju psiholo\xc5\xa1ki razlogi in pri vseh nastopi moralni\xc2\xa0\xc2\xbbma\xc4\x8dek\xc2\xab, ki ne traja dolgo, sam dogodek pa nima huj\xc5\xa1ih posledic in se izka\xc5\xbee kot nedol\xc5\xbeen splet naklju\xc4\x8dij.\n_START_SECTION_\nMavricij Ter\xc4\x8delj\n_START_PARAGRAPH_\nV ozadju te novele je zgodba o hipnozi dveh deklet, ki se iz nje ne moreta zbuditi, dogodek pa vpliva na celotno vas Blatnih Vrh. V ospredju je revolucionar Mavricij Ter\xc4\x8delj, reven kmet, ki bi rad z idejami stalinizma in marksizma pri\xc5\xa1el do mo\xc4\x8di. Njegov glavni nasprotnik in sovra\xc5\xbenik je duhovnik Alojzij Hren, ki ga razburi Ter\xc4\x8dljev \xc4\x8dlanek v levi\xc4\x8darskem \xc4\x8dasopisu, zato ga zasli\xc5\xa1i in mu zagrozi z izgonom iz vasi.\n_START_SECTION_\nMangialupi in umetniki\n_START_PARAGRAPH_\nDogajanje je postavljeno v Trst, glavna junaka zgodbe pa sta slovenski novinar Jakomin Pertot in Italijan Ettore Mangialupi, preprodajalec umetnin. Mangialupi vodi Pertota od enega slikarja do drugega, skupaj obiskujeta razstave in sodelujeta v razpravah kritikov. Pertot je zelo kriti\xc4\x8den do vseh umetnikov in z nobenim od njih ne najde skupnega jezika. Mangialupijev cilj pa je najti genija s katerim bi se lahko okoristil in obogatel.\n_START_SECTION_\nMangialupi in \xc5\xbeenske\n_START_PARAGRAPH_\nV tej noveli spet nastopata Jakomin Pertot in Ettore Mangialupi, tokrat v dru\xc5\xbebi \xc5\xbeenske Amorette. Amoretta je lepotica, ki jo ima Mangialupi pod okriljem in jo obravnava kot svojo lastnino. Sprva ta ni naklonjena njegovemu prijatelju Pertotu, kmalu pa se med njima razvije posebno prijateljstvo, v \xc4\x8dasu, ko je Mangialupi na poti. Na koncu zapusti oba in odide z bogatim ameri\xc5\xa1kim \xc4\x8dastnikom v Ameriko.'